Ένοχοι ερήμην κρίθηκαν οι δύο Βρετανοί ΝΑΤΟϊκοί στρατιώτες, οι οποίοι ξυλοκόπησαν, τον Χανιώτη Παντελή Σαπουνάκη, στις 17 Νοεμβρίου (δείτε εδώ).

Ειδικότερα, το δικαστήριο επέβαλε ποινή φυλάκισης 18 μηνών με αναστολή, ωστόσο η συνήγορος υπεράσπισης των στρατιωτών, δεν συμμετείχε στη διαδικασία, καθώς στην εξουσιοδότηση, που είχε από τους Βρετανούς για να τους εκπροσωπήσει, δεν αναγραφόταν η διεύθυνση μόνιμης κατοικίας τους.

Μάρτυρες στην υπόθεση ήταν το θύμα Παντελής Σαπουνάκης, η σύζυγος του και ο φίλος τους Αναστάσιος Μανουσάκης, ο οποίος ήταν παρών στο περιστατικό. Ο δικηγόρος, του θύματος έκανε λόγο για “μεθόδευση της όλης διαδικασίας, από την προανάκριση μέχρι τη διαδικασία, προκειμένου οι Βρετανοί να φύγουν ποινικά αλώβητοι”.

Ο κ. Σαπουνάκης, τόνισε ότι μετά την επίθεση των Βρετανών, πρέπει να υποβληθεί σε εγχείριση καθώς φέρει κατάγματα στα ρινικά οστά και δεν έχει όσφρηση.

Από την πλευρά του ο Γιώργος Φραγκιουδάκης, Αντιπρόεδρος της Επιτροπής Ειρήνης Χανίων, εξέφρασε την συμπαράσταση του στον Παντελή Σαπουνάκη και στην οικογένεια του, ενώ ανέφερε ότι το δικαστήριο δεν στάθηκε στο ύψος των περιστάσεων. Τέλος, πρόσθεσε ότι τα Χανιά είναι ένα ξέφραγο αμπέλι.

zarpanews.gr